SL Uradni list Evropske unije C 280/7

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 280/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek

ENOTNI DOKUMENT

„ΜΕΛΕΚΟΎΝΙ“ (MELEKUNI)

EU št.: PGI-GR-02208 – 8.12.2016

ZOP ( ) ZGO ( X )

1. Ime

„Μελεκούνι“ (Melekuni)

2. Država članica ali tretja država

Grčija

3. Opis kmetijskega proizvoda ali živila

3.1 Vrsta proizvoda

Skupina 2.3. Kruh, fino pecivo, slaščice, keksi in drugi pekovski izdelki

3.2 Opis proizvoda, za katerega se uporablja ime iz točke 1

„Melekuni“ je tradicionalna sladkarija, proizvedena na otoku Rodos. Je v obliki diamanta in narejena iz sezamovih semen in medu, začimb, mandljev ter (neobvezno) limonine lupine in/ali limoninega soka. Te sestavine se zmešajo in skuhajo skupaj. Ima mehko in prožno teksturo, vendar ne razpade, ter ima elastično, nelepljivo in čvrsto konsistenco. Okusi ter arome začimb in limonine lupine/limoninega soka se nežno sprostijo, ko se proizvod odvije, med žvečenjem pa se sproščajo intenzivno. Barva se giblje od zlato rumene do rjave, odvisno od barve medu, stopnje praženja sezamovih semen in začimb, ki se uporabijo.

Ime „Melekuni“ izvira iz antične Grčije in je izpeljano iz besed „meli“ (med) in „kuni“, kar v rodoškem narečju pomeni „seme“.

Tehta med 10 in 70 g.

3.3 Krma (samo za proizvode živalskega izvora) in surovine (samo za predelane proizvode)

„Melekuni“ se tradicionalno izdeluje iz naslednjih sestavin:

— med (najmanj 40 % neto teže),

— sezam (najmanj 40 % neto teže),

— mandlji (1,5–10 % neto teže),

— začimbe (cimet in/ali muškatni orešček in/ali klinčki in/ali koriander),

— neobvezno limonina lupina in/ali limonin sok (običajno pomaranča in/ali bergamot in/ali limona in/ali grenka pomaranča).

Med mora imeti značilnosti, določene v zadevni veljavni zakonodaji.

Sezam mora biti neoluščen in pražen.

Mandlji morajo biti praženi.

Začimbe, ki se uporabljajo, morajo biti skrbno usklajene s preostalo mešanico, v končnem proizvodu pa ne sme prevladovati nobena posamezna aroma.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje proizvoda „Melekuni“, od toplotne obdelave in mešanja sestavin do hlajenja, stiskanja in oblikovanja mešanice na ustrezni površini, morajo potekati na geografskem območju, opredeljenem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

„Melekuni“ se prodaja cel v originalni embalaži, pred prodajo končnim uporabnikom pa ni nadalje predelan. Razreže in zapakira se na kraju proizvodnje, saj čas prevoza in temperaturne spremembe spremenijo njegove lastnosti, pri čemer bi bil glavni problem povečanje vsebnosti vlage v zmesi, ki otežuje oblikovanje in rezanje proizvoda.

3.6 Posebna pravila za označevanje proizvoda, za katerega se uporablja registrirano ime

Ne glede na poslovno predstavitev mora biti na oznaki navedeno naslednje:

„Melekuni – zaščitena geografska označba“ ali „Melekuni ZGO“.

4. Jedrnata opredelitev geografskega območja

Opredeljeno geografsko območje za proizvod „Melekuni“ je otok Rodos, ki se nahaja v dodekaneški prefekturi v regiji Južnoegejskega morja.

5. Povezava z geografskim območjem

Povezava med proizvodom „Melekuni“ in geografskim območjem temelji na slovesu proizvoda. Med proizvodom „Melekuni“ in otokom Rodos obstaja močna tradicija, ki se je začela že pred stoletji.

Proizvod je že od davnih časov tradicionalna lokalna sladkarija, ki jo kot prigrizek ponudijo na porokah, krstih in drugih družabnih dogodkih. V nekaterih vaseh je bila navada, da so proizvod „Melekuni“ ponudili po poročnem obredu na poseben način. Postavili so ga na velik pekač, z žlico razrezali na koščke ter ponudili gostom.

„Melekuni“ se pripravi po tradicionalnem postopku, ki se je utrdil z znanjem, ki se prenaša iz generacije v generacijo. Na primer: čas in temperatura, do katere se med segreje, vplivata na naravo proizvoda (in sta odvisni od vremenskih razmer v času njegove proizvodnje, kot sta vlaga in temperatura okolice), čas in temperaturo toplotne obdelave sezamovih semen (med mešanjem morajo biti enakomerno pražena), temperaturo sezamovih semen, ko se jih doda medu, trdoto stisnjene mešanice, ki mu daje potrebno vezljivost, in takojšnje pakiranje, ki preprečuje, da bi se proizvod dodatno navlažil (kar negativno vpliva na njegovo kakovost in zmanjša rok uporabnosti).

„Melekuni“ ima naslednje značilnosti:

— mehka in prožna tekstura, ki ne razpade,

— elastična, nelepljiva in čvrsta konsistenca,

— okus po medu, neoluščenih in praženih sezamovih semen, praženih mandljih ter specifična aroma limonine lupine/limoninega soka in začimb, ki se uporabijo,

— oblika diamanta.

„Melekuni“ se od drugih podobnih proizvodov razlikuje po tem, da vsebuje samo med in je brez sladil, ki se pogosto uporabljajo pri podobnih proizvodih.

Sloves proizvoda potrjujejo neštete omembami, ki segajo v antiko, v zapisih, publikacijah, kulinaričnih vodičih, člankih in rubrikah v tiskanih novicah in spletnih objavah, ter številni dogodki za promocijo tradicionalnih lokalnih proizvodov. Na otoku Rodos je proizvod že od davnih časov glavni posladek na porokah, proizvaja pa se tradicionalno v lokalnih delavnicah in domovih.

Ime „Melekuni“ je izpeljano iz rodoškega dialekta, tj. iz besede „kuni“ (iz starogrške besede Kokos-Kuni), ki se na območju uporablja v pomenu seme (v tem primeru sezamovo seme), tj. drobno zrno znotraj rastline sezam, in besede „meli“ (med). Zaradi poenostavitve se namesto imena „Melekunni“ zapiše „Melekuni“.

Ime „Melekuni“ se pogosto uporablja v trgovskih krogih in vsakdanjem govoru.

Teodoros Konstantinidis in Hristodulos Papahristodulu, znamenita rodoška narodopisca, ga omenjata v svojih delih. „Lexilogion tis dimodous Rodiakis Dialektou“ (Glosar ljudskega rodoškega dialekta) navaja, da je „sladkarija, izdelana iz medu in praženega sezama, uradni prigrizek na vaških porokah in festivalih ter da se ob napovedi poroke pošlje prijateljem in sorodnikom, ki se poroke ne morejo udeležiti, tako kot so sladki mandlji v mestih“ (Konstantinidis, 2002).

V knjigi „Paradosiaki Melissokomia Aigaiou“ (Tradicionalno čebelarstvo na Egejskih otokih) (Chondros, 2016), ki jo je izdala rodoška čebelarska zveza „I Kipseli“, je zapisano, da se na otoku Rodos proizvajajo številne sladkarije na osnovi medu, vključno s proizvodom „Melekuni“. Te sladkarije izvirajo iz antične Grčije in so znane že od Homerjevih časov. Herodot (484–426 pr. n. š.) omenja vrsto sladkarije, podobno izdelku „Melekuni“.

Knjiga o rodoški čebelarski zvezi se pogosto sklicuje na „Melekuni“ in med drugim navaja, da so imeli običaji, povezani s sladkarijo „Melekuni“, pomembno vlogo pri poročnih običajih na otoku. Posebej na območju mesta Maritsá, naj bi na petkov večer pred poroko starši neveste in ženina hodili od hiše do hiše in vabili sorodnike, da pridejo in pomagajo pripraviti „Melekuni“, ob tem pa vzklikali: Pridite in pripravite „melekuni“! Sorodniki bi prinesli sestavine (sezam, med), jih pripravili (opražili, zmešali) ter s pomočjo usposobljenega obrtnika skuhali mešanico. Nato bi pojedli del sladkarije, ki so jo pripravili, preostali del pa prihranili za poroko. Tudi druge vasi so poznale ta običaj (Damatria, Kremastí, Koskinou itn.).

Knjiga „Sergiani sto hthes ton nision mas (sta chronia tis italokratias kai stis protes meta tin apeleftherosi dekaeties)“ (Sprehod po otokih preteklosti (pod italijansko oblastjo in v prvih desetletjih po neodvisnosti)) navaja, da je “[…] v četrtek zvečer, ko sta se pripravila ‚melekuni‘ in testo za poročni kruh. V soboto zvečer bi skupina moških pod vodstvom glasbenikov začela vabiti vse vaščane na poroko Giorgosovih otrok, … medtem ko so glasbeniki hodili po vasi in igrali tradicionalne poročne pesmi, bi dva ali trije moški vstopili v vsako hišo in pustili ‚melekuni‘” (Karagianni-Marmarokopou, 2007).

V knjigi „Tragoudia Gamou“ (Poročne pesmi) je navedeno, da je na Rodosu: „obstajala tudi tradicija slastne slaščice ‚melekuni‘, ki se še danes proizvaja in predstavlja tipično vabilo na zaroko in poroko“ (Boyianos, 2005).

„Melekuni“ nastopa tudi v gledališki predstavi kulturnega združenja Sorone „Ampernalli“„Tis Rodou o melekounnas“, ki ponazarja tradicionalno rodoško poroko (Chondros, 2016).

Poleg tega je „Melekuni“ del rodoškega grškega zajtrka. Grški zajtrk je pionirska pobuda, ki jo je začela grška hotelirska zbornica in ki poudarja grško kulturno in kulinarično dediščino, tako da jo povezuje z grškim hotelirstvom.

Povezavo med proizvodom „Melekuni“ in otokom Rodos dokazuje tudi dejstvo, da je bil „Melekuni“ na Rodosu določen kot menjalna valuta (menjalna enota), kar pomeni, da lahko člani otoške mreže izmenjujejo blago in storitve brez uporabe denarja.

Najpomembnejše uradno priznanje proizvoda je nastopilo v okviru posebnega dogodka, ki je potekal 26. septembra 2010 na Rodosu: priprava največjega proizvoda „Melekuni“ na svetu, ki je vpisan v Guinnessovo knjigo rekordov kot „najdaljši melekuni, tradicionalna rodoška sladkarija“, kar je pomagalo pri promociji izdelka na mednarodni ravni.

Sklic na objavo specifikacije

(drugi pododstavek člena 6(1) te uredbe)

http://www.minagric.gr/images/stories/docs/agrotis/POP-PGE/prod_pge_melekouni.pdf

(1) UL L 343, 14.12.2012, str. 1.